UP Corona Cases: 24 घंटे में आए 3121 केस, नोएडा-लखनऊ और गाजियाबाद में एक्टिव केस 1 हजार के पार
उत्तर प्रदेश अपर मुख्य सचिव स्वास्थ्य ने गुरुवार को बताया कि पिछले 24 घंटे में प्रदेश में कोरोना के 3121 नए मामले सामने आए हैं और संक्रमित मामलों में से 1 व्यक्ति की मौत दर्ज़ की गई। इस दौरान सक्रिय मामलों की संख्या 8224 है।
UP Corona Cases: उत्तर प्रदेश में भी कोरोना वायरस ने रफ्तार पकड़ ली है। उत्तर प्रदेश में पिछले 24 घंटे में कोरोना वायरस के 3 हजार से ज्यादा नए मामले सामने आए हैं। राजधानी दिल्ली से सटे नोएडा के साथ-साथ लखनऊ और गाजियाबाद में कोरोना के एक्टिव केस 1000 से ऊपर पहुंच चुके हैं। गौतमबुद्ध नगर में पिछले 24 घंटे में कोरोना के 600 नए केस सामने आए हैं। वहीं लखनऊ में 408 और गाजियाबाद में 382 नए केस सामने आए हैं। राजधानी लखनऊ में कोरोना के अभी 1153, गौतमबुद्धनगर में 1706, गाज़ियाबाद में 1180 एक्टिव केस हैं। उत्तर प्रदेश अपर मुख्य सचिव स्वास्थ्य अमित मोहन प्रसाद ने गुरुवार को बताया कि पिछले 24 घंटे में प्रदेश में कोरोना के 3121 नए मामले सामने आए हैं और संक्रमित मामलों में से 1 व्यक्ति की मौत दर्ज़ की गई। इस दौरान सक्रिय मामलों की संख्या 8224 है। अब तक कुल 16,88,105 रिकवरी हुई हैं। कल प्रदेश में 1,96,205 सैंपल की जांच की गई। अब तक 18 वर्ष से अधिक आयु वर्ग में 12,98,89,556 लोगों को पहली डोज़ और 7 करोड़ 61 लाख से ज्यादा लोगों को दूसरी डोज़ भी लगाई जा चुकी है। 15-18 आयु वर्ग में 7,85,766 बच्चों को पहली डोज़ लगा चुके हैं।उत्तर प्रदेश में 10वीं कक्षा तक के स्कूलों को 16 जनवरी तक बंद किया गयायूपी में लगातार बढ़ रहे कोरोना मरीजों की संख्या को देखते हुए कई बड़े फैसले लिए गए हैं। कोविड-19 के लगातार बढ़ते मामलों के बीच उत्तर प्रदेश सरकार ने नए दिशानिर्देशों का कड़ाई से पालन करने पर जोर दिया है जिसके तहत दसवीं कक्षा तक के सभी स्कूलों को 16 जनवरी तक बंद कर दिया गया है। प्रयागराज माघ मेले में आने वाले श्रद्धालुओं के लिए निगेटिव आरटी-पीसीआर जांच रिपोर्ट लाना अनिवार्य कर दिया गया है, जो 24 घंटे से अधिक पुरानी नहीं होनी चाहिए। वहीं नोएडा, गाजियाबाद और लखनऊ में कई तरह के प्रतिबंध भी लगाए गए हैं। आपको बता दें कि, यूपी में निर्देश दिए गए हैं कि जिन जनपदों में एक्टिव केस की न्यूनतम संख्या 1000 से अधिक हो जाए, वहां जिम, स्पा, सिनेमाहॉल, बैंक्वेट हॉल, रेस्टोरेंट आदि सार्वजनिक स्थलों को 50 फीसदी क्षमता के साथ चलाया जाएगा। नोएडा, गाजियाबाद और लखनऊ में अब स्वीमिंग पूल, वाटर पार्क बंद रहेंगे। रेस्टोरेंट, फूड प्वाइंट्स, सिनेमा हॉल 50 प्रतिशत क्षमता के साथ चलेंगे। इसके अलावा शादी समारोह और अन्य आयोजनों में बंद स्थानों में एक समय में 100 से अधिक लोग शामिल नहीं होंगे। खुले स्थान पर ग्राउंड की कुल क्षमता के 50 फीसदी से अधिक लोगों के उपस्थिति की अनुमति नहीं दी जाएगी। नोएडा, गाजियाबाद और लखनऊ में रात के कर्फ्यू का समय आज से 2 घंटे बढ़ा दिया गया है। अब रात 10 बजे से सुबह 6 बजे तक नाइट कर्फ्यू रहेगा।